钦定古今图书集成/明伦汇编/宫闱典/第005卷 > 《拟宫怨七首》前人
## 钦定古今图书集成/明伦汇编/宫闱典/第005卷 > 《拟宫怨七首》前人

水殿芙蓉隐暗霜，夜临新月自焚香。窗间画扇含秋
思，帐里华灯隔御光。四壁椒涂花霭散，六宫莲漏水
声长。君恩未必缘歌舞，无那昭阳掌上狂。

紫殿繁华梦已沈，掖庭苔色晚阴阴。浮云变态随君
意，朗月流辉鉴妾心。屈戍横门金锁冷，辘轳牵井玉
瓶深。空将锦瑟传哀怨，寂寞谁听“《空外》音。”

翠靥金蝉入帝家，拟将新宠属铅华。君王自信图中
貌，静女虚迎梦里车。帐殿秋阴生角枕，屧廊空响应琵琶。含情独倚朱阑暮，满院微风动落花。

汉皇宫殿月明时。曾侍宸游百子池。舞马登床春进
酒。盘龙衔烛夜观碁。御前郤辇言无忌。众里当熊死
不辞。旧恨飘零同落叶。春风空绕万年枝。

咫尺长门万里遥，耻将裙绶曳纤腰。盈盈璧月沈鸾
镜，渺渺银河断鹊桥。上苑旌旗回夜猎，建章钟鼓散
晨朝。此身不及双栖凤，处处随君听《九韶》。

流苏帐冷琐窗虚，云月参差度玉除。百岁精灵悲故
剑，九重恩宠附前鱼。莲花有恨凝芳履，竹叶无光引
《属车》。人意已疏言更浅，莫将词赋倚《相如》。

不见彤墀日月旗，庭隅草木掩清辉。金舆到处无新
故，玉貌从来有是非。暮雨楼台双燕入，春寒池馆百
花稀。监宫一去无人语，独自含颦咏《绿衣》。